Curriebeker-eindstryd: Eindstrydseges is gelykop | Maroela Media
'n Bietjie statistieke is altyd lekker vóór 'n groot kragmeting, maar dit vlieg gewoonlik by die stadion se hekke uit sodra die losskakel toestemming kry om die wedstryd te begin.
Die Blou Bulle en die Haaie was al vier keer in die eindstryd van die Curriebeker slaags. Soos wat die eindfluitjie na die afloop van elke wedstryd geblaas het, het die beker twee keer sy pad na Pretoria en twee keer na Durban gevind.
Dan het die manne wat meer vertroud is met die geheime van Excel met nóg 'n juweel vorendag gekom: In die laaste vyf eindstryde wat op Loftus Versfeld beslis is, is daar 31 drieë gedruk en 293 punte aangeteken.
Terwyl kenners mor oor die gebrek aan ondernemingsgees in Suid-Afrikaanse rugby, sal 'n aksiebelaaide eindstryd ongetwyfeld vir 'n welkome verandering sorg.
Maar eindstrydrugby is deesdae soos om jou splinternuwe Fortuner vir jou meisie te gaan wys: Jy is opgewonde oor die eindbestemming, maar jy het nie veel ooghare vir die moontlike modderspatsels wat daardie grondpad voor haar huis kan opdis nie.
Met ander woorde – spanne wil graag wen, maar hulle wil ook hul kaarte so veilig as moontlik speel.
Curwin Bosch. Foto: ANA.
Tog begin elke eindstryd op 'n nuwe bladsy. En volgens Conrad Breytenbach, voormalige Sewesbok, Blou Bul en die man wat die openingsdrie van die 1998 Curriebeker-eindstryd gedruk het, kan Duane Vermeulen en Morné Steyn die verskil tussen die twee spanne wees.
"Dinge kan óf reg óf verkeerd vir jou in 'n eindstryd loop, maar ek dink die Bulle sal die kitaar slaan. Duane en Morné – die spilpunt waarom die Pretorianers se wedstrydplan draai – het hopeloos te veel ervaring," het Breytenbach gesê.
"Die Haaie se flambojante spelpatroon kan egter teen hulle tel in 'n eindstryd waar jy kalm en konstruktiewe rugby moet speel. Tog beskik al twee spanne oor ongelooflike stelskoppers (Curwin Bosch, Chris Smith en Steyn) en strafskoppe kan ook 'n groot rol speel."